ສະຫະລັດ ເຕືອນຊີເຣຍ ໃຫ້ເລັ່ງລັດການປະຕິຮູບ
ທ່ານນາງ Clinton ເຕືອນວ່າ ເວລາກຳລັງຈະໝົດລົງແລ້ວ ສຳລັບລັດຖະບານຊີເຣຍ ໃນການດຳເນີນການປະຕິຮູບ
ລັດຖະມົນຕີການຕ່າງປະເທດສະຫະລັດທ່ານນາງ Hillary Clinton ກ່າວວ່າ ເວລາກຳລັງ ຈະໝົດລົງແລ້ວສຳລັບລັດຖະບານຊີເຣຍຂອງປະທານາທິບໍດີ Bashar al-Assad ຂະນະ ທີ່ພວກນັກເຄື່ອນໄຫວເພື່ອປະຊາທິປະໄຕ ຮຽກຮ້ອງໃຫ້ປະຊາຊົນຊາວຊີເຣຍ ຈັດການໂຮມ ຊຸມນຸມຢູ່ໃນທົ່ວປະເທດໃນວັນສຸກມື້ນີ້ແລະຮຽກຮ້ອງໃຫ້ປະທານາທິບໍດີລາອອກ ທ່ານນາງ Clinton ໃຫ້ທັດສະນະດັ່ງກ່າວໃນວັນສຸກມື້ນີ້ ໃນພິທີໂຮມຊຸມນຸມຂອງປະຊາຄົມ ເພື່ອປະຊາທິປະໄຕທີ່ນະຄອນຫຼວງ Vilnius ຂອງລີທົວເນຍ ທ່ານນາງເວົ້າວ່າລັດຖະບານ ຊີເຣຍຕ້ອງໄດ້ທຳການປະຕິຮູບຢ່າງແທ້ຈິງຫຼືບໍ່ດັ່ງນັ້ນກໍຈະປະເຊີນກັບການຕໍ່ຕ້ານຫຼາຍຂຶ້ນ ທ່ານນາງ Clinton ກ່າວວ່າການດຳເນີນຄວາມພະຍາຍາມຂອງທ່ານ Assad ເພື່ອຍື່ນມື ໄປຫາພວກຝ່າຍຄ້ານ ໂດຍຜ່ານການພົບປະພຽງຄັ້ງນຶ່ງໃນຕົ້ນອາທິດນີ້ນັ້ນ ແມ່ນເປັນການ ບໍ່ພຽງພໍ ທ່ານນາງກ່າວຕື່ມວ່າ ການອະນຸຍາດໃຫ້ມີການພົບປະກັບພວກຝ່າຍຄ້ານ ທີ່ນະ ຄອນຫຼວງ Damascus ຂະນະທີ່ມີການສົ່ງລົດຖັງ ເຂົ້າໄປໃນພາກເໜືອຂອງປະເທດນັ້ນ ບໍ່ແມ່ນເປັນການສົ່ງສັນຍານທີ່ສອດຄ່ອງກັນ ຊີເຣຍ ຍັງສືບຕໍ່ທຳການປາບປາມຢ່າງໂຫດຮ້າຍຕໍ່ພວກປະທ້ວງຕໍ່ຕ້ານລັດຖະບານທີ່ຮຽກ ຮ້ອງໃຫ້ ປະທານາທິບໍດີ Assad ລາອອກ ໃນຄວາມຮຸນແຮງຫຼ້າສຸດນັ້ນ ກຳລັງຮັກສາ ຄວາມສະຫງົບຂອງຊີເຣຍ ໄດ້ສັງຫານປະຊາຊົນຢ່າງນ້ອຍ 12 ຄົນພາຍໃນໄລຍະ 2 ມື້ ໃນການປະຕິບັດງານທາງທະຫານທີ່ພວມດຳເນີນຢູ່ຕໍ່ມາໃກ້ໆຊາຍແດນເຕີກກີໃນເຂດພາກ ຕາເວັນຕົກສຽງເໜືອຂອງປະເທດນັ້ນ